Il-lejl li għadda, il-Kummissjoni Ewropea bagħtet għall-konsultazzjoni tal-Istati Membri abbozz ta' proposta għal Qafas Temporanju ta' għajnuna mill-Istat biex tiġi appoġġjata l-ekonomija fil-kuntest tat-tifqigħa tal-COVID-19, skont l-Artikolu 107(3)(b) TFUE biex tirrimedja taqlib serju fl-ekonomija tal-UE. Il-Viċi President Eżekuttiv Margrethe Vestager qalet: “Il-ġestjoni tal-impatt ekonomiku tat-tifqigħa tal-COVID-19 teħtieġ azzjoni deċiżiva. Jeħtieġ li nieħdu azzjoni malajr. Jeħtieġ li naġixxu b'mod ikkoordinat. Ir-regoli tal-UE dwar l-għajnuna mill-Istat jipprovdu sett ta' għodod għall-Istati Membri biex jieħdu azzjoni rapida u effettiva. Għandna żewġ għanijiet komuni: L-ewwel nett, in-negozji għandhom il-likwidità biex jibqgħu joperaw, jew biex jekk ikun hemm bżonn iwaqqfu l-attivitajiet tagħhom b'mod temporanju, u dak l-appoġġ jilħaq in-negozji li għandhom bżonn. It-tieni, dak l-appoġġ għan-negozji fi Stat Membru wieħed ma jipperikolax l-unità li l-Ewropa teħtieġ, l-aktar matul kriżi. Dan minħabba li rridu nkunu kapaċi nserrħu fuq is-suq uniku Ewropew, biex jgħin lill-ekonomija tagħna tegħleb it-tifqigħa, u terġa' lura b'saħħitha aktar tard. B'dan il-ħsieb, il-Kummissjoni se tippermetti lill-Istati Membri jużaw il-flessibilità sħiħa prevista skont ir-regoli tal-għajnuna mill-Istat biex tiġi indirizzata din is-sitwazzjoni mingħajr preċedent. Nhar il-Ġimgħa, il-Kummissjoni adottat Komunikazzjoni li tistabbilixxi l-ħafna possibilitajiet li diġà jeżistu. Ħabbart ukoll li qed naħdmu fuq Qafas Temporanju ġdid, biex nikkumplimentaw il-possibilitajiet eżistenti. Dan huwa bbażat fuq l-Artikolu 107(3)(b) tat-TFUE biex jirrimedja taqlib serju fl-ekonomija. Min-nhar il-Ġimgħa, il-miżuri li l-Istati Membri kellhom jieħdu biex titnaqqas il-firxa tat-tifqigħa tal-COVID-19, rendiet din il-ħidma aktar urġenti u meħtieġa. Għalhekk żidna l-ħidma tagħna u l-lejl li għadda bgħatna abbozz ta' proposta biex infittxu l-fehmiet tal-Istati Membri biex niżguraw li din tkun adattata għall-iskop. Dan ser japplika madwar l-Unjoni kollha. L-għan tagħna huwa li l-Qafas Temporanju ġdid jitqiegħed fis-seħħ fil-jiem li ġejjin. Bħala paragun, matul il-kriżi finanzjarja kien hemm bżonn tliet ġimgħat mit-tnedija tal-konsultazzjoni interna tal-qafas, sal-adozzjoni. Illum, kapaċi naġixxu saħansitra aktar malajr milli għamilna b'reazzjoni għall-kriżi finanzjarja għaxar snin ilu minħabba li qed nibnu fuq l-esperjenza li ksibna mill-qafas tal-2009. Il-Qafas Temporanju ġdid se jippermetti lill-Istati Membri (i) iwaqqfu skemi ta' għotjiet diretti (jew vantaġġi fiskali) sa EUR 500,000 lil kumpanija, (ii) jagħtu garanziji mill-Istat issussidjati fuq self mill-banek, (iii) jippermettu self pubbliku u provat b'rati tal-imgħax sussidjati. Fl-aħħar (iv), il-Qafas Temporanju ġdid se jirrikonoxxi r-rwol importanti tas-settur bankarju biex jindirizza l-effetti ekonomiċi tat-tifqigħa tal-COVID-19, l-aktar biex jgħaddi l-għajnuna lill-klijenti finali, b'mod speċjali l-impriżi żgħar u ta' daqs medju. Il-Qafas Temporanju jagħmilha ċara li tali għajnuna hija għajnuna diretta lill-klijenti tal-banek, u mhux lill-banek infushom. Hija tagħti wkoll gwida dwar kif għandha tiġi minimizzata kwalunkwe għajnuna residwa mhux dovuta lill-banek f'konformità mar-regoli tal-UE. Il-Qafas il-ġdid ma jissostitwixxix iżda jikkomplementa s-sett ta' għodod b'ħafna aktar possibilitajiet li huma diġà' disponibbli għall-Istati Membri f'konformità mar-regoli dwar l-għajnuna mill-Istat — kemm jekk huma miżuri ġenerali biex jipprovdu sussidji tal-pagi u sospensjoni ta' pagamenti tat-taxxa għall-kumpaniji kollha, kif ukoll jekk huma kumpens għad-danni mġarrba minħabba t-tifqigħa tal-COVID-19. Il-kumpens jista' jkun utli biex jiġu appoġġati setturi li ntlaqtu partikolarment ħażin. Biex nagħti eżempju wieħed importanti: jekk irridu nimminimizzaw is-sensji permanenti u l-ħsara lis-settur tal-avjazzjoni Ewropew, hija meħtieġa azzjoni urġenti. Il-Kummissjoni tinsab lesta li taħdem minnufih mal-Istati Membri biex issib soluzzjonijiet fattibbli li jippreservaw din il-parti importanti tal-ekonomija tagħna, bl-użu tal-flessibbiltà sħiħa skont ir-regoli dwar l-għajnuna mill-Istat. Pereżempju il-kumpens jista' jingħata lill-linji tal-ajru skont l-Artikolu 107(2)(b) TFUE għall-ħsarat imġarrba minħabba t-tifqigħa tal-COVID-19 anke jekk dawn ikunu rċevew għajnuna għas-salvataġġ fl-aħħar għaxar snin Fi kliem ieħor, il-prinċipju ta' “darba waħda, l-aħħar darba” ma japplikax. Fl-aħħar nett, il-Kummissjoni qed taħdem ukoll fuq il-mudelli biex tiffaċilita l-ħidma biex jitfasslu miżuri biex jiġi indirizzat l-impatt tat-tifqigħa tal-COVID-19. L-ewwel waħda dwar kif se jiġu kkumpensati l-kumpaniji għall-ħsarat se titpoġġa online illum. Ħejjejna kaxxa postali elettronika u linja tat-telefown għall-Istati Membri li se tkun miftuħa sebat ijiem fil-ġimgħa. Aktar importanti minn hekk, żgurajna li d-deċiżjonijiet tagħna jkunu jistgħu jittieħdu malajr ħafna. Dan kollu biex inkunu nistgħu ngħidu: il-Kummissjoni Ewropea se tkompli tipprovdi l-appoġġ meħtieġ għall-gvernijiet u għaċ-ċittadini.” Sfond Il-Qafas temporanju ġdid propost se jippermetti erba' tipi ta' għajnuna: i) għotjiet diretti u vantaġġi fiskali selettivi, ii) garanziji mill-Istat għal self meħud minn kumpaniji mill-Banek, iii) self pubbliku sussidjat lill-kumpaniji u iv) salvagwardji għall-banek li jidderieġu l-appoġġ għall-ekonomija reali. Il-proposta li ġejja ntbagħtet lill-Istati Membri għall-konsultazzjoni tal-opinjonijiet tagħhom: